10. การควบคุมภายใน

กรรมการตรวจสอบจำนวน 3 ท่าน ได้เข้าร่วมประชุม
เพื่อประเมินระบบการควบคุมภายในโดยการซักถามข้อมูลจากฝ่ายบริหารและความเห็นว่าบริษัทมีระบบการควบคุมภายในอย่างเพียงพอและเหมาะสม
ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหารและผู้ที่เกี่ยวข้อง
สามารถป้องกันผู้บริหารอาจนำทรัพย์สินของบริษัทไปใช้ประโยชน์ส่วนตน
โดยได้ทำการประเมินการปกป้องคุ้มครองผลประโยชน์ของบริษัทฯ ในหัวข้อหลัก ๆ ดังนี้

1)  องค์กรและสภาพแวดล้อม

บริษัทมีการกำหนดเป้าหมายการดำเนินธุรกิจที่ชัดเจนและสามารถวัดผลได้
โดยกำหนดไว้ในวัตถุประสงค์คุณภาพของบริษัท
มีการกำหนดดัชนีชี้วัดเพื่อเป็นแนวทางในการปฏิบัติงานของพนักงาน
จัดทำคู่มือคุณภาพซึ่งเป็นเอกสารระดับนโยบายจากผู้บริหารไปสู่ระดับปฏิบัติงาน
กำหนดโครงสร้างองค์กรที่ช่วยให้ฝ่ายบริหารสามารถควบคุมการดำเนินงานได้อย่างมีประสิทธิภาพ
เช่น นำระบบ ISO 9001-2000 มาใช้เป็นเครื่องมือในการดำเนินงานและวางแผน
มีระบบควบคุมการจัดซื้อ
การทำธุรกรรมด้านการเงินและการบริหารทั่วไปที่รัดกุมสามารถป้องกันการทุจริตได้เป็นอย่างดี
นำโปรแกรมคอมพิวเตอร์ระบบออนไลน์ที่สามารถเชื่อมโยงการทำงานมาใช้
เพื่อให้ได้ข้อมูลที่รวดเร็วทั้งสำนักงานใหญ่และหน่วยงานโครงการต่างๆ ของบริษัท
ซึ่งเป็นประโยชน์ต่อการตัดสินใจในการบริหารงาน และทำการปรับปรุงประสิทธิภาพอย่างต่อเนื่อง

ด้วยเล็งเห็นความสำคัญของผลสัมฤทธิ์ในการทำงานของพนักงาน
บริษัทจึงทำการทบทวนเป้าหมายในการปฏิบัติงานอย่างสม่ำเสมอ
มีการวิเคราะห์ถึงการให้สิ่งจูงใจแก่พนักงานอย่างสมเหตุสมผล
โดยคำนึงถึงผลประโยชน์ของผู้ถือหุ้นเป็นสำคัญ
ให้ผลตอบแทนที่สามารถจูงใจให้พนักงานทำงานอย่างเต็มประสิทธิภาพและสามารถสร้างผลกำไรสูงสุดให้แก่บริษัท
นอกจากนี้ เพื่อประโยชน์ขององค์กรในระยะยาว บริษัทยังยึดมั่นในคุณธรรมต่อคู่ค้า
ให้การดูแลและสนับสนุนการทำงาน ชำระเงินตรงต่อเวลา ไม่เอารัดเอาเปรียบคู่ค้า

2)  การบริหารความเสี่ยง

บริษัทจัดให้มีการประชุมเพื่อการประเมินปัจจัยความเสี่ยงอย่างสม่ำเสมอ
ทั้งปัจจัยความเสี่ยงที่มาจากภายในและภายนอก
ซึ่งอาจมีผลกระทบต่อการดำเนินธุรกิจของบริษัทอย่างมีนัยสำคัญ โดยมีการนำปัญหาต่างๆ
เข้าพิจารณาและวิเคราะห์ถึงเหตุการณ์ที่เป็นปัจจัยความเสี่ยงในที่ประชุมคณะกรรมการบริหารทุกสัปดาห์
เพื่อจะได้กำหนดมาตรการแก้ไขและป้องกันความเสี่ยงที่จะเกิดขึ้นในอนาคต
รวมทั้งจัดอบรมพนักงานที่เกี่ยวข้องให้รับทราบมาตรการบริหารความเสี่ยงและถือปฏิบัติตามที่กำหนดไว้

3)  การควบคุมการปฏิบัติงานของฝ่ายบริหาร

บริษัทกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนเป็นลายลักษณ์อักษร
โดยแบ่งแยกหน้าที่ความรับผิดชอบในการอนุมัติรายการตามลำดับสายงานและมีการตรวจสอบอย่างเข้มงวด
มีการจัดเก็บเอกสารประกอบการบันทึกรายการบัญชีและข้อมูลสารสนเทศ และดูแลจัดเก็บทรัพย์สิน
โดยแบ่งแยกหน่วยงานผู้มีหน้าที่กำกับดูแลอย่างชัดเจน กรณีที่บริษัทมีธุรกรรมกับผู้ถือหุ้นรายใหญ่
กรรมการ ผู้บริหาร หรือผู้ที่เกี่ยวข้องกับบุคคลดังกล่าว
คณะกรรมการผู้มีหน้าที่กำกับดูแลและจะมีการประชุมพิจารณากรณีที่เกิดขึ้นเพื่อป้องกันการถ่ายเทผลประโยชน์
โดยคำนึงถึงประโยชน์สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก
นอกจากนี้บริษัทยังได้กำหนดมาตรการที่จะติดตามให้การดำเนินงานของบริษัทเป็นไปตามกฎหมายที่เกี่ยวข้องเพื่อลดความเสี่ยงในการประกอบธุรกิจและรักษาไว้ซึ่งชื่อเสียงและเกียรติภูมิของบริษัท

4)  ระบบสารสนเทศและการสื่อสารข้อมูล

บริษัทจัดให้มีการเข้าถึงข้อมูลที่สำคัญต่าง ๆ อย่างเพียงพอและมีคุณภาพเพื่อให้กรรมการ ผู้บริหาร
ผู้ถือหุ้น หรือผู้ที่เกี่ยวข้อง ใช้ประกอบการตัดสินใจ โดยได้กำหนดคุณสมบัติของข้อมูลที่มีคุณภาพ
ไว้ดังนี้ มีเนื้อหาที่จำเป็นเพียงพอต่อการตัดสินใจ มีความถูกต้องสมบูรณ์ มีความเป็นปัจจุบัน
มีรูปแบบที่เข้าใจง่าย และมีการจัดเก็บที่ดี
ซึ่งเป็นสิ่งจำเป็นอย่างยิ่งที่จะช่วยส่งเสริมประสิทธิภาพของระบบการควบคุมภายใน
ในการประชุมคณะกรรมการบริษัท
กรรมการจะได้รับหนังสือนัดประชุมและเอกสารประกอบการประชุมภายในระยะเวลาที่กฎหมายกำหนด
รายงานการประชุมมีรายละเอียดที่ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
เอกสารประกอบการบันทึกบัญชีและบัญชีต่าง ๆ มีการจัดเก็บไว้อย่างครบถ้วนเป็นหมวดหมู่ นอกจากนี้
ในการประชุมคณะกรรมการบริหารเพื่อติดตามความก้าวหน้า
ปัญหาและอุปสรรคของงานซึ่งจัดขึ้นเป็นประจำทุกสัปดาห์จะมีการนำเสนอข้อมูลเพื่อให้ผู้บริหารพิจารณาอย่างครบถ้วนทุกแง่มุม
ทั้งข้อมูลด้านการบริหาร ข้อมูลทางเทคนิค ด้านการเงิน - การบัญชี กฎหมาย เป็นต้น

5)  ระบบการติดตาม

บริษัทมีการกำหนดเป้าหมายในการดำเนินธุรกิจ มีคณะกรรมการติดตามการปฏิบัติงาน
ทบทวนและเปรียบเทียบผลการดำเนินงานของฝ่ายบริหารให้เป็นไปตามเป้าหมายที่กำหนดไว้อย่างสม่ำเสมอ
ตามขั้นตอนที่ระบุไว้ในระเบียบปฏิบัติของระบบ ISO 9001-2000
กรณีที่ผลการดำเนินงานมีความบกพร่องและแตกต่างจากเป้าหมายที่กำหนดไว้
คณะกรรมการบริหารมีการอำนาจสั่งการให้ดำเนินการแก้ไขได้ในระยะเวลาที่เหมาะสม
และทุกฝ่ายที่เกี่ยวข้องจะมีการประชุมชี้แจงติดตามการดำเนินงานอยู่ตลอดเวลา นอกจากนี้
บริษัทได้จัดให้มีการตรวจสอบการปฏิบัติตามระบบควบคุมภายในที่วางไว้อย่างสม่ำเสมอ
เพื่อรายงานผลต่อคณะกรรมการบริษัท หรือคณะกรรมการตรวจสอบ
โดยกำหนดนโยบายให้ฝ่ายบริหารรายงานต่อคณะกรรมการบริษัททันที
ในกรณีที่เกิดเหตุการณ์หรือสงสัยว่ามีการทุจริต มีการฝ่าฝืนกฎหมาย
และ/หรือมีการกระทำที่ผิดปกติใด ๆ ซึ่งอาจส่งผลกระทบต่อชื่อเสียงและฐานะทางการเงินของบริษัท